<classify> UONGOZI wa Mkoa wa Mwanza umefungua akaunti ya maafa ili watu watume rambirambi kutokana na ajali ya kivuko cha Mv Nyerere kilichopinduka na kuzama wilayani Ukerewe wiki hii.Waziri wa Nchi, Ofisi ya Waziri Mkuu Sera, Bunge, Kazi, Vijana, Ajira na Wenye Ulemavu, Jenista Mhagama, alitoa agizo hilo jana asubuhi, na kufikia jioni, alitangaza kufunguliwa kwa akaunti hiyo alipozungumza na waandishi wa habari eneo la ajali kisiwa cha Ukara wilayani Ukerewe.Jenista aliwaomba wananchi na watu wote wenye mapenzi mema ndani na nje ya nchi kutoa michango yao kupitia akaunti namba 31110057246 kwenye Benki ya NMB Tawi la Nyerere Road jijini Mwanza.Alisema jina la akaunti hiyo ni Maafa. Awali asubuhi, Jenista alitoa kauli hiyo eneo la ajali Ukara wilayani Ukerewe wakati Kampuni ya Simu za mkononi ya Vodacom ilipokabidhi rambirambi ya Sh milioni 10 taslimu kwa ajili ya kutengenezea majeneza ya watu waliopoteza maisha kwenye ajali hiyo ya kivuko cha Mv Nyerere.Fedha hizo taslimu zilikabidhiwa na Meneja wa Vodacom Kanda ya Ziwa, Domician Mukama kwa Waziri wa Ujenzi, Uchukuzi na Mawasiliano, Isack Kamwelwe ambaye baadaye alimkabidhi Jenista kwa kuwa Kamati ya Maafa iko chini ya dhamana yake.Mkama alimweleza Kamwelwe kuwa walipanga kutengeneza majeneza 100, lakini baadaye wakaamua wakabidhi fedha hizo kwa serikali ili isimamie kazi hiyo.Tumeshauagiza uongozi wa Mkoa wa Mwanza kufungua akaunti ili Watanzania na wote wenye mapenzi mema waweze kushirikiana na serikali yao kwa kutoa rambi rambi zao kwa ajili ya kushughulikia mazishi ya ndugu zetu waliopoteza maisha kwenye ajali hii pamoja na kuwatibu majeruhi, alieleza Jenista.Jenista aliongeza kuwa walengwa wa rambirambi hizo ni watu wote waliopoteza ndugu zao pamoja na walionusurika katika ajali hiyo mbaya ya majini.Baada ya kupokea fedha hizo Sh milioni 10 kutoka kwa Kamwelwe, Jenista naye alimkabidhi Mkuu wa Mkoa wa Mwanza, John Mongella ili akaziweke kwenye akaunti hiyo.Atakayejaribu kuhujumu akaunti ya rambirambi hizi, hatabaki salama, hatuna mzaha katika hilo, hatukubali watu kugeuza ajali kuwa fursa, alisema Mongella mara tu baada ya kukabidhiwa fedha hizo Sh milioni 10.Mv Nyerere iliyokuwa ikitoka Bugolora kwenda Kisiwa cha Ukara wilayani Ukerewe, ilipata ajali Alhamisi na kugharimu maisha ya Watanzania zaidi ya 200.Aidha, Kamwelwe alisema Kampuni ya simu ya Tigo nayo imetoa Sh milioni 150, huku Taasisi ya Khoja Shia Ithna Asheri kupitia kwa Mwenyekiti wake, mfanyabiashara maarufu wa jijini Dar es Salaam, Azim Dewji ikitoa Sh milioni 10 na ahadi ya Sh milioni 10 nyingine.Pia imetoa maji ya kunywa katuni 3,500 na katuni 200 za biskuti. Wengine waliochangia jana ni Kambi ya Wavuvi Ukara waliochangia Sh milioni mbili.  <topic>: KITAIFA 